### Beslutning

Anbefales.

### Sagsfremstilling

## Resume og sagens baggrund

Kalundborg Forsyning har, jf. Miljøvurderingsloven, i samarbejde med Kalundborg Kommune udarbejdet en Miljøkonsekvensrapport for udvidelsen af [adresse] (KCR). Udkast til rapporten med tilhørende bilag og udkast til tilladelse efter miljøvurderingslovens § 25 (VVM-tilladelse - se bilag 2), har været i offentlig høring i 8 uger fra den 13. september til 10. oktober 2024. Der er ikke indkommet bemærkninger i høringsperioden. Sagen lægger op til, at Kommunalbestyrelsen godkender miljøkonsekvensrapporten og § 25-tilladelsen efter miljøvurderingsloven.

## Indstillinger

Direktøren indstiller, at

1. Miljøkonsekvensrapporten for udvidelse af [adresse] godkendes og offentliggøres (Bilag 3).
2. Tilladelse efter miljøvurderingslovens § 25 (VVM-tilladelse) godkendes og offentliggøres.
3. Administrationen bemyndiges til at foretage redaktionelle ændringer inden offentliggørelsen af rapporten og den endelige § 25-tilladelse (VVM-tilladelse).

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

[adresse] renser spildevandet fra både [adresse] borgere og fra industrien i Kalundborg. Renseanlæggets kapacitet er 50.000 PE (personækvivalenter) jf. den gældende udledningstilladelse. Spildevandet fra byens borgere behandles på renseanlægget sammen med det for-rensede industrispildevand fra Novo Nordisk og Novonesis, før det udledes til [adresse]. Efter udvidelsen af renseanlægget vil kapaciteten være øget til 175.000 PE.

Størstedelen af det eksisterende anlæg bibeholdes, andre dele udvides eller nedlægges, og der tilføjes nye installationer.

Når udvidelsen af [adresse] er færdig, vil anlægget kunne rense spildevandet markant bedre for næringsstoffer og miljøfarlige stoffer i forhold til i dag, til trods for en øget tilledning af spildevand. Derudover vil mængden af bypass (vand, der ved kraftige regnskyl må ledes uden om visse renseenheder) blive væsentlig reduceret.

I Miljøkonsekvensrapporten beskrives de miljøpåvirkninger, som den planlagte udvidelse af renseanlægget vurderes at kunne medføre. Vurderingerne omfatter både miljøpåvirkninger i anlægsfasen og i driftsfasen.

I § 25-tilladelsen efter miljøvurderingsloven beskrives, hvilke forhold kommunen som myndighed og Kalundborg Forsyning er ansvarlige for, men som ikke håndteres i den tilladelse til udledning af det rensede spildevand, som kommunen forventer gives medio 2025. Det er vilkår, som sikrer, at der er en beredskabsplan og procedurer for eventuelle uheld i anlægsfasen samt opbevaring affald. Der er desuden fastsat vilkår til beskyttelse af jord og grundvand og vilkår til lys, støj, lugt og støv og beskyttede dyrearter (bilag IV-arter). Endelig er der fastsat vilkår om trafik.

*Afholdte møder i høringsperioden*
I forbindelse med den offentlige høring af § 25-tilladelsen efter Miljøvurderingsloven (VVM-tilladelse) og miljøkonsekvensrapporten for udvidelsen af [adresse] er der afholdt et borgermøde og et møde med de lokale NGO’ere.

Borgermødet blev afholdt d. 10. oktober 2024 hos Kalundborg Forsyning, [adresse] Mødet var offentliggjort på kommunens hjemmeside, og der var udsendt særskilt invitation til naboerne til renseanlægget. Ved mødet deltog repræsentanter fra Kalundborg Kommune og Forsyning. Der deltog ca. 15 borgere i mødet, primært naboer til renseanlægget, herunder to sportsfiskere, hvis klubhus er nabo til renseanlægget.

Der blev på borgermødet bl.a. spurgt til renseanlæggets ”kapacitetsbuffer” og bypass, men der var ingen bemærkninger til udledningen af spildevand. Desuden gav naboerne udtryk for, at de ikke oplever støj eller lugtgener fra renseanlægget. For [adresse] blev det oplyst, at det forventes at blive reduceret til 0 m³ med mindre, at der kommer ekstrem regn.

NGO-mødet blev afholdt på Gisseløre d. 24. oktober 2024. Der deltog lokale repræsentanter fra Danmarks Naturfredningsforening, Danmarks Sportsfiskerforbund, Dansk Ornitologisk Forening, Novo, Novonesis, Kalundborg Refinery, Kalundborg Kommune og Forsyning.
Ved NGO-mødet blev udvidelsens fysiske og miljømæssige påvirkninger gennemgået. Der blev fra deltagerne bl.a. stillet spørgsmål om PFAS, mikroforureninger, udløbsledningen, flagermusundersøgelsen, terrænkote og stormflod. Referat fra mødet er vedlagt som bilag 4.

*Administrationen anbefaler*Administrationen anbefaler at Miljøkonsekvensrapporten og § 25-tilladelsen efter Miljøvurderingsloven (VVM-tilladelsen) godkendes og herefter offentliggøres.

## Økonomiske konsekvenser

Ingen.